ಮದುವೆಯಾದ ಎರಡೇ ದಿನಕ್ಕೆ ಸವತಿಗೆ ಕಿಡ್ನಿ ದಾನ ಮಾಡಿದ ಮಹಿಳೆ, ಹೀಗೂ ಉಂಟು ! ವಿವಾಹವಾಗಿ ಎರಡು ದಿನಗಳ ನಂತರ ತನ್ನ ಒಂದು ಮೂತ್ರಪಿಂಡವನ್ನು ಇನ್ನೊಬ್ಬರಿಗೆ ದಾನ ಮಾಡುವ ಕಲ್ಪನೆಯನ್ನು ಮಾಡುವುದು ಕಷ್ಟ. ಅಂಥದ್ದರಲ್ಲಿ ಈ ಮಹಿಳೆ ತನ್ನ ಕಿಡ್ನಿ ದಾನ ಮಾಡಿದ್ದು, ತನ್ನ ಗಂಡನ ಮಾಜಿ ಪತ್ನಿಗೆ ಎನ್ನುವುದು ಕಲ್ಪನಾತೀತ. ತಮ್ಮ ಮದುವೆಯಾದ ಎರಡು ದಿನಗಳ ನಂತರ ತಮ್ಮ ಗಂಡನ ವಿಚ್ಛೇದಿತ ಪತ್ನಿಗೆ ಕಿಡ್ನಿ ದಾನ ಮಾಡುವ ಮೂಲಕ ಅಮೆರಿಕ ಮಹಿಳೆಯೊಬ್ಬಳು ಮಾನವೀಯತೆಯನ್ನು ಮೆರೆದಿದ್ದಾರೆ. ಹಾಗೆ ನೋಡಿದರೆ, ಜಿಮ್ ಮತ್ತು ಮೈಲೀನ್ ಮೆರ್ಥೆ ದಂಪತಿ ಎರಡು ದಶಕಗಳ ಹಿಂದೆಯೇ ವಿಚ್ಛೇದನ ಪಡೆದುಕೊಂಡಿದ್ದರು. ಆದರೆ ಮಕ್ಕಳನ್ನು ಬೆಳೆಸುವ ಸಲುವಾಗಿ ಇಬ್ಬರೂ ಪರಸ್ಪರ ಚೆನ್ನಾಗಿ ಇದ್ದರು. 10 ವರ್ಷಗಳ ಹಿಂದೆ ಜಿಮ್ ಅವರು ಡೆಬ್ಬಿ ಅವರೊಂದಿಗೆ ಪ್ರೀತಿಗೆ ಬಿದ್ದಿದ್ದರು. ಇಬ್ಬರೂ 10 ವರ್ಷಗಳ ಡೇಟಿಂಗ್ ಬಳಿಕ ಕಳೆದ ವರ್ಷದ ನವೆಂಬರ್ 22 ರಂದು ಮದುವೆಯಾಗಿದ್ದರು. ಆದರೆ ಈ ನಡುವೆ ಜಿಮ್ ಅವರ ಮಾಜಿ ಪತ್ನಿ ಮೈಲೀನ್ 59 ಅವರು ಕಿಡ್ನಿ ಸಮಸ್ಯೆಯಿಂದ ಕೆಲ ವರ್ಷಗಳಿಂದ ಬಳಲುತ್ತಿದ್ದರು. ಅವರ ಮೂತ್ರಪಿಂಡಗಳು ಕೇವಲ ಶೇಕಡಾ 8ರಷ್ಟು ಮಾತ್ರ ಕಾರ್ಯ ನಿರ್ವಹಿಸುತ್ತಿದ್ದರಿಂದ ಅವರನ್ನು ಕಳೆದ ನವೆಂಬರ್ ನಲ್ಲಿ ಆಸ್ಪತ್ರೆಗೆ ದಾಖಲಿಸಲಾಗಿತ್ತು. ಮೈಲೀನ್ ಅವರ ಸಹೋದರ ಕಿಡ್ನಿ ದಾನ ಮಾಡಲು ಮುಂದೆ ಬಂದಿದ್ದರೂ ಅವರ ಮೂತ್ರಪಿಂಡ ಹೊಂದಿಕೆ ಆಗಿರಲಿಲ್ಲ. ಮೈಲೀನ್ ಅವರ ಮಗಳು ಗರ್ಭಿಣಿಯಾಗಿದ್ದು, ಆಕೆಗೆ ತಾಯಿಯ ಅಗತ್ಯ ತುಂಬ ಇದೆ ಅನ್ನಿಸಿದ್ದರಿಂದ ಡೆಬ್ಬಿ, ಗಂಡನ ಮಾಜಿ ಪತ್ನಿಗೆ ತಾನೇ ಮೂತ್ರಪಿಂಡ ದಾನ ಮಾಡಲು ನಿರ್ಧರಿಸಿದರು. ಅದು ಹೊಂದಿಕೆಯೂ ಆಗಿಹೋಯಿತು. ಹಲವು ಪರೀಕ್ಷೆಗಳು ನಡೆದವು. ರಕ್ತ, ಅಂಗಾಂಶಗಳ ಹೊಂದಿಕೆಗಳ ಸಂಕೀರ್ಣ ಪರೀಕ್ಷೆಗಳು, 24 ಗಂಟೆಗಳ ಕಾಲ ಪಾತ್ರೆಯಲ್ಲಿ ಮೂತ್ರದ ಶೇಖರಣೆ ಪರೀಕ್ಷೆಗಳೂ ನಡೆದವು. ಎಲ್ಲ ತಾಳೆಯಾದ ಬಳಿಕ ಕೋವಿಡ್ ಕಾರಣದಿಂದ ಅದನ್ನು ಜಿಮ್ ಹಾಗೂ ಡೆಬ್ಬಿ ಅವರ ಮದುವೆಯ ಎರಡು ದಿನಗಳ ನಂತರ ಮೂತ್ರಪಿಂಡ ಕಸಿಗೆ ದಿನ ನಿಗದಿಯಾಯಿತು. ಅದು ತಿಳಿದಾಗ ಡೆಬ್ಬಿ ಮದುವೆ ಮುಂದೂಡಲು ನಿರ್ಧರಿಸಿದರು. ಆದರೆ ವಿವಾಹ ಮುಂದೂಡಲು ಜಿಮ್ ಒಪ್ಪಲಿಲ್ಲ. ಏಕೆಂದರೆ ತಮ್ಮ ಮಕ್ಕಳ ಕಾರಣಕ್ಕೆ ಎರಡು ಬಾರಿ ವಿವಾಹವನ್ನು ಅದಾಗಲೇ ಮುಂದೂಡಲಾಗಿತ್ತು. ಹೀಗಾಗಿ ಮದುವೆಯಾದ ಎರಡು ದಿನಗಳ ಬಳಿಕ ಶಸ್ತ್ರಚಿಕಿತ್ಸೆಗೆ ಸಜ್ಜಾಗಿದ್ದರು ಡೆಬ್ಬಿ.ಶಸ್ತ್ರ ಚಿಕಿತ್ಸೆ ಮುಗಿದ ಬಳಿಕ ತಮಗೆ ಪ್ರಜ್ಞೆ ಬಂದಾಗ ಮೈಲೀನ್ ಮತ್ತು ಡೆಬ್ಬಿ ಮೊದಲು ಮಾಡಿದ ಕೆಲಸವೆಂದರೆ ಪರಸ್ಪರರ ಬಗ್ಗೆ ವಿಚಾರಿಸಿದ್ದು. ಇಬ್ಬರೂ ಕ್ಷೇಮವಾಗಿರುವುದನ್ನು ಕಂಡು ಇಬ್ಬರೂ ನಿಟ್ಟುಸಿರುಬಿಟ್ಟಿದ್ದರು.ಡೆಬ್ಬಿಯ ಸಹೋದರನು ಶ್ವಾಸಕೋಶ ಕಸಿ ಮಾಡುವ ಹಿನ್ನೆಲೆಯಲ್ಲಿ ತಮ್ಮ ಸರದಿಗಾಗಿ ಕಾಯುತ್ತಿದ್ದಾಗಲೇ ಸಿಸ್ಟಿಕ್ ಫೈಬ್ರೋಸಿಸ್ ನಿಂದ ಮೃತರಾಗಿದ್ದರು. ಆಗಲೂ ತಮ್ಮ ಶ್ವಾಸಕೋಶ ನೀಡಲು ಡೆಬ್ಬಿ ಮುಂದೆ ಬಂದಿದ್ದರು. ಆದರೆ ಅದು ಹೊಂದಿಕೆ ಆಗಿರಲಿಲ್ಲ. ಹೀಗಾಗಿ ಆಕೆ ಸಹೋದರನನ್ನು ಕಳೆದುಕೊಂಡಿದ್ದರು. ಈ ಬಾರಿ ಮೂತ್ರ ಪಿಂಡ ನೀಡಿ ಪತಿಯ ಮಾಜಿ ಪತ್ನಿಯ ಪ್ರಾಣ ಉಳಿಸುವಲ್ಲಿ ಅವರು ಯಶಸ್ವಿಯಾದರು. ಕಿಡ್ನಿ ದಾನ ಮಾಡುವ ಮುಂಚಿನ ಎರಡು ದಿನಗಳು ನನ್ನ ಬದುಕಿನ ಅದ್ಭುತ ದಿನಗಳಾಗಿದ್ದವು. ಆದರೆ ಮೂತ್ರಪಿಂಡ ಕೊಟ್ಟು ಜೀವದಾನ ಮಾಡುವ ಅವಕಾಶ ಸಿಕ್ಕ ದಿನ ನನ್ನ ಜೀವನದ ಅತ್ಯದ್ಭುತ ದಿನ ಎನ್ನುತ್ತಾರೆ ಡೆಬ್ಬಿ. ಮದುವೆಗೆ ಮೊದಲು ಪಾರ್ಟಿ ಇತ್ಯಾದಿಗಳಲ್ಲಿ ನೋಡಿ ಪರಿಚಿತರಾಗಿದ್ದರೂ ಮೈಲೀನ್ ಮತ್ತು ಡೆಬ್ಬಿ ತುಂಬ ಆತ್ಮೀಯ ಪರಿಚಿತರಾಗಿರಲಿಲ್ಲ. ಈಗ ಅವರಿಬ್ಬರೂ ತಮ್ಮ ಕಿಡ್ನಿ ಸಿಸ್ಟರ್ಸ್ ಎಂದೇ ಕರೆದುಕೊಳ್ಳುತ್ತಿದ್ದಾರೆ. ಕುಟುಂಬ ಎನ್ನುವ ಜಗತ್ತು ಅಂದರೆ ಇದೇ. ನಾವು ಒಟ್ಟಿಗಿರಲಿ ಬಯಸುತ್ತೇವೆ. ಆಕೆ ನನ್ನ ಪ್ರಾಣ ಉಳಿಸಿದಳು ಎನ್ನುತ್ತಾರೆ ಮೈಲೀನ್.